text:
Sagaing, Hti Jaik Mare Kahtawng Uphkang Salang Yawng Bungli Pru Mat
Mungkan tara rung ni, ICC hte ICJ hta Myen mung hpe jep san wa na lamang ntsa shanhte hpung masum ‘madi shada ai lam ndau tawn ai’ hpe, lawan ai hku bai dawm kau na matu, Miwa asuya dip n-gun jaw wa sai lam chye lu ai.
Ndai lam hpe, Dec. praw 5, bat Mali Ya shani, Miwa asuya salang ni, Myen-Miwa ga jarit NDAA (National Democratic Alliance Army) ginjaw Mongla kaw Dingdung Daw Daphpawm na Rahkai AA, Balawng TNLA hte Kokang MNDAA, salang ni hte hkrum ai shaloi tsun ai re nga, daphpawm shiga lawk tsun ai re.
“Mani (Dec. 5) Mongla de Miwa asuya ni du sa nna Wa (UWSA) ni pyi dai hpe ninghkap ai nanhte hpung masum dai zawn ndau ai hpe naw dawm kau mu ngu nna shanhte hpung masum salang ni hpe sa tsun ai da” nga nna Myen-Miwa ga jarit e nga ai daphpawm malawm salang langai, Jinghpaw Shiga Dap KNG de tsun ai re.
Sa du dip n-gun jaw ai Miwa asuya salang wa kadai re ai hpe gaw n chye lu shi ai.
Daphpawm na Wunpawng Mungdan Shanglawt Hpung (KIO) n lawm ai sha, Rahkai, Balawng hte Kokang, hpung masum pawng nna, ICC (International Criminal Court) hte ICJ (International Court of Justice) tara rung ni hta Myen mung tawt lai ai lam ntsa jep san ai lamang ni hpe ‘tsepkawp madi shadaw ai lam’, November 28 hta ndau dat ai re.
Rahkai mungdaw Rohingya amyusha ni ntsa amyu shamyit masing (genocides) galaw ai majaw, OIC (Organization of Islamic Cooperation) mungdan ni a gawng malai, Gambia mungdan tara jawat tawn ai hpe du na bat, Dec. 10-12 hta, shawa jep san ai lam (public hearings) galaw hpang wa na matu nhtoi masat tawn ai re. Dai lamang de Mungdan Hpaji Jaw, salang jan Awng San Su Chyi woi ningbaw let sa du ningdang na matu hkyen tawn ai re.
The Hague ICJ de rawt na mahka, Slgj. Su Chyi hpe Miwa Mung Kongsi salang hte Maigan Kyithkai Dap, Hkringmang Slg. Wang Yi gaw Dec. 7 ya shani Naypyidaw kaw laklak lailai sa du hkrum shaga wa sai re.


c: text/html

text:
2018 ning January shata praw 4 ya jahpawt manap ten, Rahkaing Mungdaw, Bu-Thi-Taung mare ninghtawn kata na, jairk sinn Myen balik dap 4 hpe AA rawt malan hpung ni htim gasat ai hpe lahkawng maga na seng ang ai ni, gasat gala byin ai hpe shangang shakang tsun shaga ai hpe chye lu ai.
“ jahpawt jau hkying 4:30 hte hkying 5:00 daram ten kaw nna, anhte Balik dap 4 hpe AA hpung ni shang gasat ai, dai shara ni gaw, Bu-Thi-Taung a dingdung maga Maungdaw a sinpraw dingdung maga na Kyaung-taung Ka-Hti-La, Nga-Myein-Baw-ka mare ni re, dai dap ni gaw jarik maga nga ai nre ai sha, ka-ang maga de loi ang ai, mabyin a kata lam hpe gaw grai ncye shi ai, raitimung shiga na ai hte hpyen n’gun jat na matu hkan sa ai, dai hkan sa ai hpung hte gasat hkat ai lam loi byin ai,’ ngu Myen hyen shiga shana shabra dap ai ningtau amu madu Du up daju Min Zaw Tun hku nna tsun ai.
Dai hte maren, AA rawt malan hpung a tsun shaga ahkang lu ai wa Khaing Thu Hka hku nna gaw, “ Dai hpawt Bu-Thi-Taung mare a dingdung maga de na jarik sin balik dap 4 hpe anhte ni wa htim gasat ai. Myen balik marai 7 si hkala hkrum ai, marai (14) hpe gaw jahkrung rim da ai, laknak 20 jan anhte ni lu zing da ai,” tsun ai.
Matut nna, mare masha langai gaw,” majan byin ai shara hte hpa n’seng ai, Ka-Hti-La mare hpe Myen hpyen dap kawn dai hpawt hkying 7:00 daram hta, Helicopter 2 hte bawm wa jahkrat ai, Myen hpyen masha n’gun mung grai lung wa ai, helicopter hte gap ai majaw, dum n’ta 7 wan hkrn mat wa sai, mare masha ni gaw hkrit kajawng nna hpaji jawng de hprawng yen mat ai,” ngu majan hte seng nna bai tsun ai.
2018 ning htum wa maga ten kaw n’na 2019 ning mani na ten du hkra, shani shagu Myen hpyen dap hte AA rawt malan hpung ni hku nna, Bu-Thi-Tawng, Ya-The-Taung, Pung-Na-Kyune mare ninghtawn ni hta majan grai laja lana gasat hkat nga ma ai, majan a majaw Rahkaing Hpyen yen marai 3000 jan wa sai hpe chye lu ai.
REF: VOA News, Shawng Lam Shi sawk
Ja Tawng Naw

robotstxt: allowed

filter: keep


text:
Yu Ma Sam Naw gaw Nga Ma Pan Raw hpe sa hpyi ai da. Nga Ma Pan Raw gaw mungkan hta hkik hkam atsam rawng dik ai wa kaw she wa sana ngu ai. Shaloi kadai wa rai a ta? Ngu san yang Jan re Jan kaw wa na nang hkik dik nit dai ngu yang, ngai n re ngai hta grau ai wa nga ai, kadai taw? ngu yang mahtat ningni summwi ngu ai wa shinggang kau yang nip rai ra ai. Mahtat ningni nang grau ai da. Ngai n grau ai, Kaba Bum lung ngu ai wa gang rai yang hkring ra mat ai.
Kaba Bum Lung nang grau ai da. Ngai n grau ai shala hpun gam hpun ni nye ntsa kaw tu nga, ai Shala hpun gam hpun grau sai da. Nang kaw wa na, ngai n grau ai, MyenJi shamyen she grau ai ngai hpe shi aru hte shinggrum kau jang ngai n lu dap ai, Myen Ji shamyen nang grau sai da le. Ngai n grau ai ngai hta grau ai gaw Yu Ma Sam Naw nga ai. Shi Ru pawt kaw kawa di yang si hkraw mat ai. Dai shaloi Nga Ma Pan Raw gaw Yu Ma Sam Naw hte mayaw htinggaw de ra wa sai da. ( Lanyi ga kaw lawm ai Lamyi Laman hpe kadun ai hku hkai ai).Lachyum;-
1. Nga gaw grai san tsawm nna hka kata kaw nga ai amyu re.
2.Yu gaw gawng shing-yan n tsawm matsat shabat re kawng kaw nga ai amyu re.
3. Yu hte nga gaw nga shara, lai masa, gawng shing-yan ni n bung ai raitim baw kum maka rum, gamung sumdu hkrum nna mayaw htinggaw de wa sai.
4. Num sha hte la sha, mayu hte da-ma, buga ginra, gawng shing-yan, lai kyang, myit masa, atsam madang ni n bung ai raitim hkum shan langai zawn nga pra sa wa ra ai.
Dai majaw mayu dama myit hkrum nna num jaw, num la, num hpyi, num wa ai shaloi nbaw nneng shat lit hta nga jahkraw hte Yu (Snr) Gadu Hka jahkraw hpe lahpaw hte makai nna magun lit kaw bang ai. Dai shan jahkraw hpe makai ai ngu lachyum la nna nba yan lang ai. Dai nba yan hpe yu nga mayawn ngu ai. Hpaga shachying ai. Ya ginra shara nkau hta nba yan n re sha, kaga bau zawn re hpe, Yu Nga Mayawn hpaga hku shachying lang ai ni mung nga ma ai. Ndai gaw Yu Nga Mayawn ngu ai lachyum hpe kadun ai hku tsun shaleng ai lam re.
Chyana


text:
Anhte a amyu hte buga hpe “devide and rule” galaw na grai nyan nga ma ai. “Kachin Region (1) hte (2)” hpe garan nga wa sai. Maru ni hpe laika kaga san galaw ya nna bra wa hkra shakut nga ma ai.
Maigan mung de sa du nga ai nanhte hpeji kaba ni n shakut ai rai yang, “Dum Ladum e Hka Yawng” ai hte bung na.. “Panglong Agreement” hta, “Kachin Takyat, Myen Takyat” nga ai re. Ya Jinghpaw ni a dai Takyat gara kaw tsat mat sata?
E..Takyat wa n jaw ai ngu ga. Tamat gaw jaw masu ai ngu ga. Dai Tamat hpe ya yang kadai sha wa hkam sha lu nga a ta?
Dai akyu hkam sha ai ni hta na, “one percent” gaw, amyu myit n myit ai nga ma tim, “Hka Yawng ai Wa a Hpang Gara” hku rai mat sai.
Anhte hpe “U-hka hpe U n sawn” rai wa nga ma ai.
Kalang mi gaw (1950-60 ning laman e) Colonel ngu ai ni nga wa sai raitim ya aten e myit mada shara nga a ni? “Development for Hill People” nga tim – Sam, Balawng, Wa hte Pa-O ni a matu hkrai sha galaw ya ma ai
Shanhte a gawng ngu ni, mahkrai ni, wan leng, wan jak, phone line ni grai galaw ya nga ai. Anhte a matu hka mahkrai pyi kaning ndi nna she galaw wa nga ai.
Anhte a sutgan Hpakant lung tsit gaw “Maung Paing Tsii” madu kau sai. Man Maw, Myitkyina mawdaw lam mung n galaw ya ai. Kachin State Mung Up Kaba gaw Myen hpyendu nrai ni..Chye nga ai..
Matsing: Ndai Laika gaw Jinghpaw Prat Shi Laika Editor Gauri Pan Lawng kaw nna maigan du nga ai jinghku langai hpe ka ai laika re.


text:
Pangwa hte Chipwi kaw nga ai hpyen yen IDPs ni, malu masha, n’gu, hpun palawng, hpun n’ba ni grai yak nga ai hpe shiga na lu ai.
2018 ning, October shata kaw nna jarik gate hpe hkum pat ai hta, hkawmsa hkawmwa yak ai majaw, hpyen yen IDPs ni a matu, malu masha hte n’gun ni htaw shalai na matu grai yak nga ai lam ni byin nga ai.
Myen hte Miwa Asuya ni galaw ai majaw, yak ai lam ni byin wa sai, dai majaw IDPs ni a matu, malu masha, lum hpun palawng ni, grai ra kadawn nga sai.
Ndai lam hpe wa garum na NGOs ni, garum ningtum hpung ni hku n’na mung IDP ni nga ai shara de hkawm sa garum lu na matu grai yak nga ai hpe chye lu ai.
Wunpawng mungdan a sinpraw jarik maga de na IDP nga ai shara camp ni gaw Chihpwi, Pangwa, Hpyimaw, Sawlaw, Changmaw hkung, Tamu hkung, Hkan shing, Hpare IDP, Zangnawng, Shawmkyang, Laukhkawng, Htawlaw lakying ni rai ai hpe chye lu ai.
Laiwa sai 2011 kawn nna kalang bai byin hpang wa ai majan kaba a majaw, Wunpawng amyu sha ni tinang a yi sun hkauna, u wa yam nga, dum n’ta, hpe tawn kau da nna hprawng yen ai ten gaw 7 ning jan wa sai. Simsa lam masa hpe yu jang Myen ni a maw lanyet a majaw, simsa lam gaw shingran katsi nga ai.
Ra kadawn nga ai Wunpawng myu sha IDPs ni hpe ladat tam let, matut nna, jawm garum sa wa ga.
REF: Shawng lam shiga
Ja Tawng Naw


text:
Mungdan gaw gap la wa ra ai ten hta Jinghpaw Wunpawng kachin Myu ni hpa majaw masha jahpan n jat hkraw ai lam hpe myit yu, sawk yu, Myit kahpra hpa rai nga ai.English Kolony up sha ai ten hte shanglawt lu ai ten na, yuptung jahpan ni hpe sawk yu yang, anhte hte rau nga ai Bum nga rau nga hpu nau Sam, Palawng, Miwa ni hte shing daw mat wa yang lai sai shaning 60-70 ning daram English du shang wa ai ten daram hta maren mara law ai lam hpe chye lu ai.
Daini ndai ten hta hpunau Sam, Palaung Miwa rau nga manang ni yuptung jahpan gaw Wan 20 hte 25 daram ram du nga ai ten, Wunpawng Kachin jinghpaw gaw, mung kata, mung shinggan tsepkawp, sawn yang she, Wan 1 jan re nga tsun nga ma ai.Shaning 60 -70 ning laman mau na daram manu mana yawm mat wa ai gaw “hpa majaw”?
1.Num wawn num la ai htunghking a majaw
2.Nanghpam malu masha a majaw
3.Majan kaw hkrat sum mat ai majaw
- Maigan jan tai mat wa ai majaw
5.Mungdan majan koi yen htawt pru mat wa ai, mungkan chyam mat wa ai.
6.Hpyen wa zing-ri sat shamyit kau ai.
7.Ma lu sharam kau ai lam ni a majaw
Jinghpaw Wunpawng Kachin ni masha jahpan rawtjat lam yawm mat ai (snr) hkring mat ai lawnglam law law nga ai kaw na ndai lawnglam kru a lam sha pyi yu yu ga.
- Masha lawhtam mayat maya lam hta dingbai dingna grau jaw ai ngu na gaw, Jinghpaw Wunpawng ni a num jaw num ya ai kaw sharu shayak hkat ai lam re.Mayu tai ai wa gaw nem ai kaw nga, nem tsaw n bung ai, shawa, jahpet jana hkat ai. Hpa majaw masha hpe n sung lang lu ai. Masha hpe dusat hte galai jagumhpraw hte manu tsun dara hkat, ja hpaga law daw shalaw nna kade, mayu ni jaw lu ai sharung shakau gaw kade nga, nna jagumhpraw manu sawn shajaw hkat ai.Tinang pyi n chye galaw ai ri, nhtu, shihkam bau, bujung buswi, magwi kawng, shamying pyi n chye sai rung-rai hpyi hkat, ja hkachyi ni tam hpyi hkat ai. Kahpu, kanau, kanu, kawa, yuji, katsa, kanu tung , kawadi nga nna gumhpraw dawn sha sa ai hkrai hkrai sa karum la na sa ai kadai n nga ai.Gawk dung ni, jang htung, kasa tai ai ni, num sa sa ai ni, num nawn, la nawn tai ai ni, nampan gat ai ni, hpahka jau ai ni, lusha shadu dawjau ai ni yawng gumhpraw hpyi sha ai, sa karum la mayu ai kadai n nga ai.
Shat daw sha ai shara ni hta mung, shat da manu gaw madang tsaw ai, sa garum ai garum kumhpa gaw madang nem nga ai.Dai majaw, num shabawn sha ai ni num hkungran poi galaw ai ni gaw hka kap ai hkrai rai nga ai.Shat lit gun jaw ai htunghking hpe yu yu ga shat lit hpe yawng chyawm sha kau sai.Lit shabawn ai ni gaw nta madu ni hkrai bai shabawn ai majaw shatlit shabawn ai kaw lit li dik ai amu rai nga ai.Tsa chyaru lang ai yin n mat ai majaw Spraik, Pepsi ni htawm gun sa , kadai pyi n kam lu jan jawng rai nga ai. Myiman nga ai ni, myiman lu ai ni hkan nga yang, shatlit 30-40 htawm gun sa, kadai pyi atsawm n lu sha ya, jawng taw, shatsu, shakrang washat sha shatai kau shatlit shabawn ai gaw she matsan jat re amu ni rai nga ai law.Maigan amyu ni gaw, she sa garum la hkat ai, num langai hkungran la yang hpaga ga arang pyi n lu mat ai hkrai rai nga ai.Dai zawn law htam galu kaba wa ai ni hpe anhte gaw jahtawng n htu ai hpan, ngachyu kawk langu si gawp hte sha, galai lu ai ni ngu jahpoi timung law htam mayat maya lam gaw anhte hta grau lawan mat wa ai hpe mu lu nga ga ai.
Lama tsawra myit hpe madung da ai htunghking rai yang gaw sen lahkawng tsa masum tsa lu ai wa mung tsawra myit hte jaw hkat nna num lu hkungran la ai. Sen mali manga sha lu ai wa mung tsawra myit hpe madung dat nna num lu hkungran la na re.Lama dai hku byin wa jang gaw asak prat ram ai hte dinghku lu de nna, masha ni hpe masha jahpan mai dep na rai nga ai.Wunpawng htunghking yawng n hkrak ai ngu n tsun lu ai raitim, Wunpawng num jaw num ya htunghking gaw amyusha ni hpe dip apyet da ai htunghking ngu mu lu nga ai. Laika hti shawa yawng mung atsawm sha myit sawn dinglik yu ga, lama laika ka ai wa hpe nang ndai ga tsun shut ndai nga nna mara shangun ai masha nga ang yang, si ari jaw na nga tim, hkam gwi da we ai.Ngu mayu ai gaw maigan ni dip sha nna kaji gadun wa ai hta tinang a htunghking wa she grau dip sha nga ai hpe mu mada ra sai. Mungdan gawgap la na hta, masha jahpan gaw ra ahkyak madung langai rai nga ai law.
2 . Nanghpam malu masha wunpawng Kachin ni a masha jahpan hkrat yawm madung No. 2 . gaw, nanghpam lu sha nan nan rai taw nga ai hpe yawng chye chyalu rai nga ga ai. Moi na Jinghpaw Kachin ni a htunghking hta tsa, ka-ni , malut ndai nanghpam myu masum hpe jinghku kaba shatai tawn ai htunghking rai nga ai. Moi prat hpaji n chye , myi di na hpang prat, hpyen re jinghku re n chye ai ( nga uloi a jum sha ) lu tik tik , re prat lai sai. Daini ndai ten hta hpyen wa gaw Jinghpaw Kachin ni nanghpam hpe lu sha madung shatai ai chye jang, ndai hpe laknak madung shatai ai chye jang, ndai hpe laknak madung shatai nna, Kachin ni hpe lata gap sat nga masai. Hpyen wa gaw kahtet majan hku myu mi, katsi majan hku lam mi sat sharu nga ai majaw Kachin ni masha jahpan hpring wa na hta grau kaba ai hpyen madung rai nga ai.
Daini na pat jasan masing hte hpyen wa a myu shamyit masing kaba hpe lu daw agrawp kau ya hkra, lahkrip ra ra shakut sa wa nga sai. Ka-ni labupan a shingnan hpyen kaba gaw tsa chyaru hte malut hka yawm nan rai nga ai. Mungkan ntsa madang dep galu kaba ai amyu mungdan lu gawgap la ai amyu tai na matu gaw, Wunpawng Kachin ni nanghpam hpyen kaw na lawan lawt ra sai law.
3 . Tai hpyen: rawt malan majan hta masha jahpan hkrat sum kaba rai nga ai. Rawt malan ai 56 ning laman e, laknak hte gasat hkat ai kaw hkrat sum mat ai hte mara kata ai masha sat sharu hkrum ai masha mun 6-7 daram gaw, masha jahpan yawm hkrum na saga ai. Dai hta pyi grau law yang law na saga ai.
- Maigan num la maigan la la ai ni Wunpawng Kachin ni a, num jaw num la htunghking nau yak ladu lai ai marang e, maigan num la nna, maigan tai mat , maigan kaw wa nna, maigan tai mat ai mung law dik sai. Grau nna amyu shayi ni gaw asak ram nna dinghku de mayu katu ai ten, Jinghpaw la sha hte n mai byin ai hte rau, maigan jan tai mat wa na larau ladau, sharawng shara she rai nga ma ai. Maigan la ni mung Jinghpaw num ni Lashoi kya ai re chye nna, gumhpraw loili galam dan nna shalen la kau ai hkrai rai nga ma ai.
Maigan num la maigan la la nna tinang Wunpawng hkran de lu gang la ai mung gaw nga nga ai raitim, maigan rai mat ai gaw grau law nga ai. Bai nna amyu n jet (ကာျပား) kasha ni gaw amyu a ningbaw ningla shara kaja hta n tsap lu ma ai. (Shingnan hpan sha tai lu ai).
- Hpyen majan hkrit nna, nkau mi rawt malan bungli hkrit nna htawt pru mat wa ai. Wunpawng jahpan grai yawm mat wa sai. Nkau mi gaw maigan mungdan du mat wa tim , tinang myu sha bungli kangka gunhpai ai law law nga nga ai. Nkau mi gaw panglai kata lungdin kabai bang kau ai zawn tsim rap re ai mung law law nga ai. Daini ndai ten gaw mare kaba de du ai ni she , rawt malan magam hta grau lu gunhpai ai ten mung ngu lu sai rai.
- Nkau mi gaw, masha jahpan naw shalaw ra ga ai hpe n chye nna, shingdang kau ai. Hpaji n lu sharin ya yang , n mai ai nga nna ma lu sharam kau nga ma ai. Dai mung gaw teng ai made teng ai raitimung ,daini anhte Wunpawng Kachin ni gaw, masha amyu gale ni hpe n mai yu ai, n mai shabung ai ngu mu lu ai. Hpa majaw daini Myen mung hta nga ai amyusha bawsang yawng hta anhte Kachin ni gaw masha jahpan grit htum rai ga ai lam yawng mu chye chyalu rai nga ai. Rai yang, anhte gaw maigan mung de du mat ai ni hte yawng wan langai jan re nga ma ai. Kade shai mat wa sata? Mau kajawng hpa n rai i? Tinang tinggyeng sha n mai myit nga sai. Daini mungdan gawgap la ra nga ai hpe ningshawng dat nna ma n sharam kau ai sha, ma naw mai lu ai ni mi di chyip deb tik tik naw di ga yaw.
Hpang jahtum gadim hku nna, kadun dawk hku bai htet ginchyum dat mayu ai hta
(1). Kaga htunghking hpe n tsun mayu ai, num jaw num la hpu hpyi gumhpraw hpyi yak la ai htungghking hpe, lu ai made tsawra myit hte jaw ya hkat ai htunghking de lawan gayin la saga.
(2). Nanghpam lu sha pat jasan ai bungli hta yawng shanglawm n-gun dat saga.
(3). Majan gasat nna mung, tai hpyen wa roirip nna mung , nhkrat sum u ga. Shanglawt lawan lu hkra Wunpawng sha ni yawng shanglawm nna shanglawt mungdan gasat di la saga.
(4). Maigan num la, maigan jan tai ai lam hpe hpungdim dat kau saga.
(5). Majan hkrit hpyenla la hkrit nna hprawng koi yen (n-gaw htawt) mat wa ai lam hpungdim dat kau saga.
(6). Tinggyeng akyu a matu , ma lu sharam ai lam lawan pat kau saga. Masha law ai n-gun gaw, ja gumhpraw law ai n-gun hta grau kaja ai she nga ma ai. Shanglawt mungdan majan teng teng du wa ra ai. Yawng myithkrum mangrum ai hte yawng, hkumtut ta-tut shanglawm nna dip apyet da ai kaw na Yehowa karai a chyeju atsam hte rawt malan gasat sa wa saga law.
MARU BRANG KUM


text:
Myen mung Photo Model lam hta mying gumhkawng dik ai Wunpawng shayi Model Lu Lu Aung hku nna, ndai laman media hpe htai da ai lam nkau mi hpe tang madun dat ai.
Sexy Sumla Ni Gayet ai hte seng nna
“ Ndai hpang daw hta gaw, asak mung loi ram wa ai majaw Sexy sumla ni hpe shayawm nna gayet wa sai. Nau hot jang mung masha ni tsun na kun ngu tsang ai, dai majaw shayawm wa ai. Dai sha n’ga loi zim ai hku mung nga mayu wa ai. Rai ti mung, mung shawa ni ra sharawng ai nga jang gaw, mai byin ai daram bai gayet nna post mat wa na re.
IDPs Ni Hpe Garum Ai Hte Seng Nna
Jinghpaw IDPs ni hte seng nna mung, ang ai shaloi, rau ai shaloi sa nna ra ai lam ni hpe, mai byin ai daram garum ai lam ni galaw ai, grau nna gaw, IDPs ni hpe myti ndaw shangun mayu ai, …. bai nna simsa lam mung lawan lu shangun mayu ai. Shanhte a myit hta shim lum ai lam ni byin shangun mayu ai.
IDPs ma ni hte seng nna gaw, myit masin hkum hkrang daw ni hpe shim lum ai lam ni lu shangun mayu ai hta n’ga ma ni a hpaji lam ni hpe mung n’hpang hkrat shangun mayu ai,.. ngu shi a ningmu ni hpe tsun da nga ai.
REF: Lu Lu Aung
M Brang Aung


text:
Sinpraw Ginwang Ginjaw kaw nna Ginjaw Ginra Ginwang Ginjaw de shang wa ai hkrunlam hkawm masha yawng September (11)ya shani kaw nna hpang nhtawm Dum Bung Hka Zup Quarantine Dabang kaw hkamja lam masam maram hkam ra na re lam chye lu ai.
Sinpraw Ginwang Ginjaw Covid 19 ana zinli makawp ninghkap komiti a madi shadaw laika hte pru wa ai ni hpe sha Dum Bung Zup Quarantine Dabang kaw hkap la na rai nhtawm, Quarantine shang nhtoi hpe tsi htu ngut ai lekmat, tsi rung yu ai lekmat ni hpe yu nna nhtoi masat ya na re lam Dum Bung Hka Zup Quarantine Dabang lit nga Slg ni tsun ai.
Ginjaw Ginra Ginwang Ginjaw kata covid ana hkoi san ai shara byin lu hkra shakut nga ai re majaw shang wa ai kadai hpe raitim hkamja lam masam maram shawng hkamla shangun nhtawm ana jep ya lu na matu galaw ai re lam lit nga Slg ni tsun ai kaw na chye lu ai.
Covid ana kap nna tsi gawn lajang hkam nhtawm tsi rung yu ai ni nhtoi (10) ya, Covid ana makawp ninghkap tsi htu sai ni nhtoi (14)ya, Ana makawp ninghkap tsi garai nhtu ai ni nhtoi (21)ya Quarantine hkamla ra na re lam chye lu ai.
Ya aten Sinpraw Ginwang Ginjaw kata kaw nna shang wa ai hkrunlam hkawm masha marai (6) Quarantine hkamla nga ma ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
San Pra ai Wilfrid a Poi Nhtoi (October 12)
San Pra ai Wilfrid gaw, Ireland Mungdan, Northumberland kaw lai wa sai A.D (634) ning hta shangai wa ai rai nga ai. Shi gaw, Lindisfame, Lyons hte Roma mare hkan laika hpaji sharin la ai. Shi a asak (24) ning du ai shaloi, A.D (658) ning hta England Mungdan, Ripon Mare kaw, ginwang up Jau lit shatsam ya hkrum sai.
Jau Vilfrid gaw, England Mungdan, Dingdung maga de du ai shaloi, Nawku Daw Jau Lamang hta Celtic (Moi na English Amyu Hpan) ni a hkrang hpe n lang ai sha Roma Hkrang lang nna Nawku woi ai. Whitby mare Zup Hpawng (Conference of Whitby) kaw nna Roma Hkrang lang ai mada de lawm ai ni dang mat ai gaw, Jau Wilfrid a majaw mung rai nga ai.
Shi gaw, York mare na Saradaw aya tang da hkrum ai; dai ahkang aya hkap la na matu shi hpe dingbai dingna jaw ai ni nga timung, A.D (669) ning hta shi apyaw angawn awng dang lu mat ai. Saradaw Wilfrid gaw, sari shingkang kaba ai wa mung re; shi galang mi daw dan tawn ai hpe ta tut ngang ngang hkan shadik ai masha rai nga ai.
Cantebury mare na, San Pra ai Saradaw Theodore gaw, York Saradaw Ginwang hpe garan masat na matu shawa masha ni hpe zinlum wu ai. Ndai mang hkang a lam Saradaw Wilfrid gaw, Ginju Roma Mare de shana ya ai timung, Roma mare kaw na garai n hparan ya lu yang, Saradaw Wilfrid hpe York mare kaw nna gawt shapraw kau ma ai.
Shi gaw, England Mungdan dingda maga kaw sa nga ra ma ai. Dai shara kaw nga shajang ai Saxon amyu sha ni hpe makam masham sharin achyin ya nga ai laman, A.D (686) ning hta shi hpe York mare de bai shaga la ma ai.
Saradaw Wilfrid gaw, A.D (703) ning hta asak kaba mat nna amu magam kaw hkring sa la mat nhtawm, A.D (709) ning hta, Shi shawng nnan ginwang up Jau lit magam gun hpai lai wa ai, Ripon Mare na Jau Nta hta e, Madu kaw yup pyaw ban sa wa sai rai nga ai.
San Pra ai Saradaw Wilfrid gaw, German amyu sha ni law law hpe Kahtawlik Makam Masham de woi jashawn ai lam hta ninghtawn ai English amyu sha San Pra ai Saradaw rai nga ai.
San Pra ai Saradaw Wilfrid n nga mat ai hpang, Nawku Hpung gaw, Shi hpe San Pra ai Masha dang dat let, Shi a Poi Nhtoi hpe mung, October shata (12) ya shani masat shagrau dat sai rai nga ai.
By;
Sister Rose Angeline Maran Nang Doi (SFX)
RVA-Kachin Service (Myitkyina)


text:
2018 ngu ai madu a nhtoi shaning gaw jinghpaw Wunpawng Chyum Dakkasu (86) ning ladu hkrum ai shaning ahkying aten rai nga ai. 1932 ning hta hpaw hpang sa wa ai ndai Chyum Dakkasu gaw Kachin Wunpawng myu sha ni Karai Kasang a mungga nhtoi hta rawt jat galu kaba wa ai labau hpe a dan a leng madun dan nga ai. Amyu sha ni hpe kaji kadun shangun ai, jahten sharun ai nat, tsadan, shinglaw shinglau ai hpyen amyu myu hpe ninghkap gasat na matu mungga ntawng nhtu laknak hpe garang ya ai lam hpe ban prat langai hpang langai hkam la lu ai sakse mung rai nga ai.
2018 ning gaw Chyum Dakkasu a laklai ai shaning mung rai nga ai. Jawng hpe up hkang woi hparan sa wa na Up Hkang Komiti ningbaw nnan, Jawng Up nnan hte trustee myitsu woi hparan sa wa na Up Hkang Komiti ningbaw nnan, Jawng Up nnan hte trustee myitsu kanu kawa nnan ni hpe bai shatsam la lu ai shaning rai nga ai. Asak(86) ning du wa sai hte maren Chyum Dakkasu matut nna rawt jat galu kaba wa na matu Karai Kasang kaw na myit shingran ningnan, atsam ningnan, ningmu ningnan ni bai hkam la lu na matu myit masain shajin nga ra ai aten mung rai nga ai.
Du wa na 2032 ning hta Chyum Dakasu gaw (100) ning ngu ai Jaw Masat nhtoi shaning ladu hkrum nna Karai Kasang a chyeju hpe alak mi bai hkam la na aten rai nga ai. Latsa ning ladu hkrum na matu(14) ning sha ra sai hte maren ya ten kaw nna Chyum Dakkasu a Jaw Masat shingran hpe jawm myit mang let shawng de lahkam sa wa na aten mung rai nga ai.
Dai ni na ahkying aten hta kachin myu sha ni hpyen majan tsinyam kata hta yakhkak dut dang ai lam ni amyu myu hkrum hkra nga ai raitim Karai Kasang gaw anhte hte rau rai nga let anhte a shawng lam hpe lajang da na hpe Chym Dakkasu a labau hpe nhtang sumru yu nna chye na kam sham lu nga ai. Dai majaw yakhkak dut dang ai lam ni hta myit n htum taw ai sha Karai Kasang hpe manoi manat kam sham let shawng de shanang sa wa ga.
�
�
Zinghang Lat Nawng
Jawng Up


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Myen asuya dap hte KIA lapran Myitkyina-Manmaw lam Nam San Yang, Pause Bum kaw bat Manga Nov. 29 ya shani, aten kadun gap hkat ai lam byin wa sai.
Laiza na KIA shiga lawk hku chye lu ai hta, tinang KIA maga hpyenla langai hkrat sum nna sinat langai mung shayaw kau ai lam, Jinghpaw Shiga Dap KNG de tsun shateng ai. Raitim Myen hpyendap maga na si hkala shiga n chye lu shi ai.
Aten 11 a.m. jan hta, asuya dap Hk.L.Ya Masat 140 hte KIA ni, man hkrum gap hkat ai re nga, KIA Shiga Lawk tsun ai re.
Laksan KIA Ginjaw Makawp Dapba (5) a Pause Bum post gaw, Laiza numshang Nam San Yang mare a sinna maga nga ai re.
Myen hte Wunpawng Mungdan Shanglawt Hpung (KIO), wuhpung lahkawng dap lapran gap jahkring sen htu ai lam n nga tim, maning 2018 htum wa ai aten kaw nna gasat gala majan ni n nga mat ai daram yawm taw ai re.
Raitim, KIO shanglawm ai Dingdung Daw Daphpawm na kaga hpunau hpung masum (Rahkai AA, Balawng TNLA hte Kokang MNDAA) ni hte gaw, Lahta Sammung hte Rahkai mungdaw ni hta gasat gala majan ni dingyang byin nga ai rai nga ai.
Myen asuya hte DDD wuhpung mali lapran, ndai November shata laman ‘bilateral’ gap hkat jahkring na lamang jahta na hkyen da ai lam nga timung, ya shata htum wa ten du hkra n lu hkrum shi ai re.


text:
Ga-san ni (FAQ)
DKS hta hpabaw mai lu na ta?
- Maigan University ni de hpaji hpungjat sa na mātu hkyen lājang lu na.
- Mungmāsa, tāramāsa, sutmāsa, shinggyimmāsa lam ni hpe atsawm dinglik chyē ai atsam (analytical skill) lu wa na.
Ngai gaw lung mayu tim, English n dep na kun?
- English mādang gaw Intermediate tsang grup-yin ra ai. English mādang n dep tim, kungkyang ai lam hta hkan nna myit sawn ya ai lam nga na re. English hpe bai hkaja la ai lāmang ni mung nga na re.
Kaning baw bungli mai lu ai kun?
- Kachin Studies, Kachin History, amyusha laili laika ni hte seng ai Sharin Sara magam bungli mai lu na.
- Amyusha htunghking labau hte seng ai sawkhkrawk (research) māgam bungli ni kaw shang tsap lu na.
Sawkhkrawk Laika (Research Paper) ni hpe mai htangdip shābra lu na i?
- Tinang sawk nna ka da ai sawkhkrawk laika ni hpe kungkyang ai machyoi ninghkring (expert) ni hte bawngban lu na sha n-ga, htaphtuk ai laika lājang dap (publisher) langai ngai kaw na htangdip lājang shābra lu na re.


text:
2019 ning March shata 24 ya shani hta galaw na ra lata poi hta, Thai hkawseng shayi Ubolratana Rajakanya Sirivadhana Barnavadi gaw, moi na hkringmang daju dingsa Thaksin a jinghku party Thai Raksa Chart party kawn Mungdan a hkringmang daju aya hpe shang shing jawng na hte seng nna, lajang wa ai majaw, Thai mung masa pinra hte mung shawa ni a lapran hta grai myit shang sha ai lam langai tai wa sai hpe chye lu ai.
Hkawseng shayi hpe madi shadaw ai mung shawa ni hku nna ganghkau shiga hta madi shadaw ai lam ni ka nna, shi hpe laga labau shang myu shayi ningbaw ni hte shabung nna tang madun ai lam ni hpe galaw nga sai.
Ndai ra lata poi gaw, lai wa sai 2014 ning hta, ya na hkringmang daju Prayuth Chan-ocha hku nna Yingluck Shinawatra hpe mung dan a uphkang aya kaw nna jahkrat let, daru magam zing la ngut ai hpang, manga ning na ai hpang kalang bai galaw ai ra lata poi hku ang wa sai.
Hpyen Dap ni woi awn ka ai Gawda ai Tara 2016 ning hpyendap ningbaw ni ka lajang da ai mungdan a gawda ai tara ningnan hpe mung shawa ni malawng maga madi shadaw hkap la ma ai. Dai gawda ai tara ningnan gaw, hpyen dap hpe grau daru ahkang aya jaw da nna, hpang de galaw sa wa na ra lata poi hta, Thaksin a jinghku party ni ndang hkra ka lajang da ai hpe chye lu ai.
Hpyen ahkang aya zing ai Du daju Prayut Chan-ocha hku nna, February 8 ya shani hta, hpyen dap hpe madi shadaw ai Phalang Prachara party kawn hkringmang daju aya hpe shang shingjawng na ngu tsun shaga wa sai.
Thai Hkawhkam Myit N’hkurm
Hkawseng shayi ra lata poi shang na hte seng nna Thai Hkawhkam Maha Vajiralongkorn hku nna mara shagun ai lam galaw ai, Thai hkawhkam hkawseng ni hku nna, mung masa hta ading tawk nshang lawm na ngu ai lam hte wa hkra nga nna, htap htup ai lam mung n nga ai, dai hta n’ga gaw da ai tara hte mung n’htang shai nga ai ngu ai hpe, shi kana shang shingjawng na hpe myit n’hkrum ai hku tsun shaga wa sai.
Mung shawa a ahkaw ahkang
Hkawseng shayi gaw shi a hkawseng aya hte seng ai shagrau da ai lam ni yawng hpe bai ap da chyalu rai sai ngu nna, shi a Instagram hta ka da nga ai. Ya gaw shi hku nna yu maya masha hku sha nga ai majaw mungdan masha langai hku nna mungdan a hkringmang daju ra lata poi hta mying hpe tang shawn na ahkang nga ai hpe matut tsun sanlang da nga ai.
Dai majaw, ndai lang na Thai mungdan a ra lata poi hta hpyen dap ahkang aya zing da ai Du daju Prayut Chan-ocha hte hkawseng shayi Rajakanya Sirivadhana Barnavadi a lapran hta kadai dang wa na hpe gaw Mach shata 24 ya shani hta mu mada lu wa na sai.
REF: Aljazeera, Star Online, BBC
Ja Tawng Naw


text:
Sagaing, Hti Jaik Mare Kahtawng Uphkang Salang Yawng Bungli Pru Mat
U.S. gaw, Miwa a daw chye hku hkam la ai, Taiwan hpe dollar wan $180 grupyin manu madang tsaw ai torpedo 18 dut jaw na masa a majaw Washington hte Beijing lapran shaja hkat nga chyalu matut mahkai lam gaw grau jat wa na lam byin nga sai.
Kaga mungdaw law law zawn, U.S. mung Taiwan hte sumtsan salang matut mahkai lam n nga timung, democracy zunlawng mungdan a madu hkum makawp maga lamang hpe upadi masa hku maga lawm ai lam galaw ai re. U.S. laknak ni Taiwan hpe dut jaw ai lam ntsa Miwa ja ja ninghkap nga dingyang re.
U.S. Maigan Kyithkai Dap gaw Taiwan hpe torpedo 18 (MK-48 Mod6 Advanced Technology Heavy Weight Torpedoes) hte hkinghku ni yawng ntsa lam dollar wan 180 manu dut shalai na masa hpe U.S. Maigan Kyithkai Dap hkapla sai nga, U.S. DSCA (Defense Security Cooperation Agency) a May 20 ndau hta tsun ai.
MK-48 Mod6 torpedo, hka kata kaw nna sanghpaw gap laknak, hpe Amerikan company Raytheon Technologies kaw nna gyin shapraw ai re.
Taiwan gumsan magam Jan. Tsai Ing-wen a lahkawng lang ningdaw daru magam hkam la ai May 19 a hpang shani, ya na zawn U.S. a laknak dut jaw na ndau pru wa ai mung re.
Shawng de Japan uphkang lai wa sai Taiwan hpe 1945 hta Miwa hpe ap ya sai raitimung Mao Zedong a kummyunit hpung ni daru magam madu la ai 1949 hta bai ga garan wa ai re.
Miwa gaw, madu uphkang nga ai Taiwan hpe ‘shanglawt’ ndau ai galoi mung ahkang jaw na n re zawn U.S. maga Taiwan hte kyithkai ai lam hte laknak dut jaw ai lam ni hpe galoi mung ja ja dinglun ai re.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Venezuela de Iran na sau htaw lai ai sanghpaw mali hpe hkum pat tawn ai tara tawt lai ai majaw rim kau sai nga nna, US Tara Upadi Dap ndau ai.
Sau-htaw sanghpaw mali hta htaw tawn ai wansau nhprang (petroleum) yam (barrel) wan 1.116 hpe “maigan hpaga ginrun ni” garum hpyi ai hte maren, ya US rim da kata re nga, magam dap a bat Manga Ya shani ndau hta tsun ai.
“Ndai rim ahkyak la ai lam gaw asuya a Iran na htaw wa ai sau law dik re” nga nna ndau da nhtawm, dai sau htaw shalai ai hpe Islamic Revolutionary Guard Corps galaw ai re nga tsun ai.
Sanghpaw mali gaw M/T Bella, M/T Bering, M/T Pandi hte M/T Luna ni rai ma ai. Ndai sanghpaw ni hpe hpawt hpra ni Houston de gawt wa na matu matsun da ai nga nna, The Wall Street Journal tang madun ai.


text:
September 25, 2020
25 Sept, 2020
Jak hpaji rawt galu kaba wa ai majaw, mungkan ting galai shai wa ai. shinggyim hpawng hpe mung hkra machyi shangun nga ai. Jak hpaji rawt jat wa ai majaw masha hte galaw ai bungli yawm mat wa ai; shinggyim hpawng kata ginhka ai lam byin wa ai; dat atsam garan sung lang ai hta rap ra ai lam n nga ai majaw shinggyim hpawng hten run wa ai. Mara tam ai masa nnan jat wa ai. Ka-ni nanghpam hte shada jahten sharun hkat wa ai. Nanghpam ka-ni a majaw ramma ni ka-ni, tsa chyaru a mayam tai mat wa ai. Tinang kadai re pyi n chye ai prat de du mat wa ai. Shinggyim htung hking lam ni mung hkrat sum wa ai, shinggyim masha mahku mahkau lam ni, kahkyin gumdin lam mung tsan gang mat wa sai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Kabu Gara Shiga Htawn Tsun Ai Magam Bungli A Matu Prat Dep Matut Mahkai Ladat Ni Hpe Lang Ai Lam Rai Nga Ai
“RVA Mobile Application hpe Karai Kasang a myusha ni rai nga ai hpu nau ni hpang de shachyen shabra ya lu ai majaw grai kabu nngai.
Ndai Mobile Application gaw Asia dan hte mungkan ting na Karai Kasang a kashu kasha ni yawng matu rai nga ai.
Madu Yesu Hkristu a shang lawt ai tsaw ra myit hte Kabu Gara Shiga rai nga ai teng man asak Madu a lam hpe mungkan masha ni kaw gat hkai bang ya ai lamang ni hpe ndai Mobile Application matut mahkai lam yan hku nna kaja grau ai ladat hku galaw ai ai lam rai nga ai.
Saradaw ni, Jau ni, Sasana wuhpung ni hta shang gawlaw nga ai hkungga ai hpu nau ni yawng ndai RVA Mobile Application hpe download galaw la lang nna tinang a Wenyi lam hta manang shatai la let masha shagu hpe mung anhte a sagu rem magam lam hte Kabu Gara Shiga hpe na la lu u ga matu garan kacyan sa wa ga ngu saw shaga mayu nngai.
San Yawhan XXIII gaw shi sak naw hkrung ten hta Sagu rem wa kaja “Wa Sarabyin Yawhan XIII” (hkun langai) ngu nna mying danhkrung lai wa sai rai nna, ya dai ni na aten hta mung shi hpe San Pra masha tang da let akyu hpyi htinglu htinglai hkam la nga ga ai.
Ya, anhte, hpu nau ni hpang de shachyan dat ya ai RVA Mobile Application gaw Wa Sarabyin Yawhan XXIII hpang da ai apu asi ngu tsun mai ga ai. Hpa majaw nga yang Sarabyin Rung kaw nna masat shagring ya ai atsam kaba hte RVA Shiga Shapoi Dap hpe galaw hpaw hpang woi ai Wa Sarabyin rai nga ai.
Ndai Mobile App hpaw poi lamang hpe dai ni San Yawhan XXIII a Feast Day Poi nhtoi ang ai shani galaw ai re majaw Wa Sarabyin Yawhan XXIII (ST. JOHN XXIII, POPE) mung kabu ai hte anhte a akyu hpyi ga ni hpe na ya na re.
Ndai Mobile Application gaw Madu a kabu gara shiga hpe Karai a amyu ni hpe na la shangun ai prat dep tara hkaw sara langai zawn rai nga ai. Madu a kabu gara shiga htawn tsun ai sasana galaw ai magam bungli a matu anhte ni prat dep matut mahkai ladat ni hpe lang ai lam rai nga ai”
Thomas


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Hpyen yen ni dum nta wa lu na matu Myen asuya-hpyendap hte Wunpawng Mungdan Shanglawt Hpung (KIO) lapran, ‘bilateral ceasefire’ gap hkat jahkring na hkyen ai shiga hpe kabu ai raitim, myit tsang ai lam hpyen yen ni tsun ai re.
October 25, ndai bat Manga Ya shani gaw (59) ning hpring KIO masat nhtoi rai nna, Ginjaw Komiti Tingnyang Up, Du Daju Jum Nban La a shatsam mungga hta “Hpyen wa hte gap hkat jahkring da nhtawm hpyen yen mungshawa ni hpe tinang buga bai nhtang wa lu na matu hte kaga bawngban ra ai lam ni hpe saboi ntsa e angwi sha manhkrum jahkrup lu na matu shakut nga ai lam” madung dat shaleng tawn ai re.
“Ndai hku daw dan ai ntsa KIO hpe hpa gaw n kam dinglun ai. Raitim, mungchying sha ni hte mungdan a ntsa e dingman ra na re. Hpyen masa hpe gaw hpyen masa hku hparan nna, mungshawa hpe n jai lang na matu hpyi shawn mayu ai” nga nna Myitkyina, Jan Mai Kawng Hkatawlik hpyen yen dabang na Srn. Roi Ja tsun ai re.
Facebook social media pinra ntsa e ndai lam hte seng nna tsun garu nga ai hta madi shadaw ai ni nga ai zawn, ninghkap dinglun ai ni mung grai law nga ai hpe mu lu ai re.
Raitim, ya ten du hkra, KIO Ginjaw Komiti gaw gap hkat jahkring sen htu na hte seng nna alak mi sanglang dan ai lam n nga shi ai re.
“Gap hkat jahkring ai lakmat htu na ngu ai hpe gaw anhte ra sharawng ga ai. Raitim mung gap hkat jahkring ai gaw kade ning rai na ngu hpe tsang ga ai. 1994 kaw na hku sha lakmat htu yang gaw naw hprawng ra na ga ai kun? ngu na mung san mayu ai. Hpyen yen ni wa ra ai marang sha gaw gap hkat jahkring lakmat htu ai gaw nau n manu kun ngu mu mada ai” nga nna Myitkyina, Mali Yang hpyen yen dabang na Sara Seng Hkawng tsun ai re.
KIO gaw ganing re ai masa hta raitim, lahta Myen mung Dingdung Daw Daphpawm na tinang jinghku dap— Balawng TNLA, Rahkai AA, Kokang MNDAA ni hte gap hkat jahkring sen htu lu hkra shakut nga ai lam, lai wa sai April 30 Muse simsa lam bawngban hpawng ngut ai shaloi, mungshawa hkrumzup hpawng hta KIO Ninggawn Amu Madu, Salang kaba Kumhtat Hting Nan tsun lai wa sai re.
Raitim mung ndai lamang hta KIO hte Myen hpyendap lapran sha dinghkrai bilateral gap jahkring sen htu na ngu ai shiga ni mung pru taw nga ai re.
“Shanhte mung lama mi pahkam nga ai majaw galaw ai re ngu kam ai le. Raitim mung hpyen yen ni maga gaw gap hkat jahkring ai hta mahta nna, Myen hpyendap hpe mare hte ni ai kaw n nga hkra, hpyendap shara jahkrat na matu galaw ya marit ngu mayu ai law” nga nna Waimaw, Mungna hpyen yen dabang na Slg. Gum Seng tsun ai re.
Ndai lawnglam ni hte seng nna, KIO Mu Na Kyit Hkai dap hte matut mahkai ai raitim, n lu hkrum ai re.
Bilateral lakmat htu na hpe ninghkap ai n re sha, mung shawa hpe aten grau jaw nna, mung shawa a ga hpe madat ai lamang lu galaw yang grau hkrak ai nga nna, Myen mung a simsa lam hpe maram nga ai Burma News International BNI a Peace Coordinator, Srn. Hpaude Htu Sam tsun ai re.
Bai nna, Miwa asuya a Belt and Road Initiative masing kaba kata, Myitkyina Nam Jim sut hpaga ginra hte Myitkyina, Mali Hka mahkrai langai bai galaw jat hkyen ai lam kapyawn nna byin pru wa ai majaw, hkrit tsang ai lam ni mung byin nga ma ai re.
1960 October 25 ya shani, Lahta Sammung e hpaw ninghtan dat ai Wunpawng Mungdan Shanglawt Hpung KIO gaw ya asak (59) ninghpring sai re.
1994 simsa lam gap hkat jahkring myit hkrum lam gaw 2011 ning e hten run mat ai re.
2015 e munghpawm madang mungdan ting gap hkat jahkring NCA sen htu na masing hpe mungshawa ni, grau nna Jinghpaw Wunpawng Hkalup Hpung Ginjaw (KBC) ninghkap ai hpang, n byin mat ai re.
Dai hpang, Du kaba Nban La, 2018 January shata hta KIO Ginjaw Komiti Tingnyang Up tai wa ai hte, dai ni du hkra Myen hte bilateral ga hkat jahkring lu na matu KIO gaw dingyang shakut nga ai lam rai nga ai.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Syria sinpraw-dingdung maga, July 14, bat Lahkawng Ya, shani byin ai mawdaw bawm langai kapaw hkrup ai kaw Rasha hpyenla nkau hkala hkrum wa sai.
Turkey-Rasha ginrun hpyen gawan ai Idlib ginwang, M4 lam nmaw kaw mawdaw bawm kaba dem hkrum ai kaw Rasha hpyenla n law dik masum hkala hkrum ai nga, Bild’s foreign policy editor Julian Röpcke tang madun ai.
Russian Reconciliation Center for Syria announced Tuesday also said that three Russian servicemen sustained light injuries in an explosion in Syria’s Idlib during a joint patrol with Turkish counterparts.
Syria hte seng ai RRC (Russian Reconciliation Center) kaw na Bat Lahkawng Ya shani tsun ai hta, ginrun gawan hkawm nga ten bawm kapaw hkrum ai kaw Rasha hpyen magam gun masum ningma n sawng ai hte hkala hkrum ai lam, tsun ai re.
Ndai bawm kapaw hkrum ai hpang, ginrun hpyen gawan hkawm ai hkring taw ai lam chye lu ai.
Syria dinghku majan byin hpang ai ten, 2011 hta e Idlib hpe Syria rawt malan hpung ni zing madu yu sai re.
2012 kaw nna, Rasha shingdu garum ya ai hte Syria gumshem asuya hte jinghku dap ni bai zing la ai hpang, M4 Lam snr Aleppo-Al Hasakah lam hta Turkey-Rasha ginrun hpyen gawan ai lamang hpe daining March 15 kaw nna hpang na myit hkrum da ai re.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Munghpawm rapdaw gawng malai komiti CRPH hta Kachin State People’s Party KSPP na dat kasa langai shanglawm wa ai gaw Pati a gawng malai nre ai ding hkrai daw dan ai lam she re ai lam chye lu ai.
Slg. Lama Naw Awng gaw CRPH hta shanglawm ai majaw, KSPP pati a magam bungli ni hta hkring da ai raitim, pati kaw nna pru ai lam gaw nnga shi ai hpe chye lu ai.
“CRPH hta shang lawm ai majaw mungdan ting gumshem asuya hpe ning hkap nga ai ten hta shang lawm byin wa ai lam mung re. Mung shawa ni yawng a n gun jaw madi shadaw lam hpe mung lu wa na re ngu na kam ai” nga nna Slg.Lama Naw Awng KNG shi ga dap hpe tsun dan ai re.
Slg. Lama Naw Awng gaw 2015 ning mungdan ting ra lata poi hta KSDP dat kasa, 2020 ra lata poi hta KSPP dat kasa hku nna Njang Yang Pyithuhluttaw shara hta 2 lang da bat ra lata poi dang ai re.
Ya na zawn Slg. Lama Naw Awng CRPH de shang lawm mat ai lawnglam hte seng nna KSPP pati kata kaga bawngban dawdan da ai lam nnga shi nga nna pati ningbaw Dr. Manam Tu Ja tsun ai re.
Amyusha Democracy Ginjaw pati (NLD) dat kasa ni kaw nna February praw 5 ya shani dat kasa marai 15 hte CRPH hpaw dat ai rai nna, dai hpang marai 2 hpe bai jat la ai re.
April 26 ya shani hta Slg. Lama Naw Awng hte hpawn malawm marai 3 hpe CRPH malawm hku nna bai jat dat ai lam ndau da ai re.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Jinghpaw-Miwa ga jarit, Wunpawng Mungdan Shanglawt Hpung, KIO uphkang ginra, Je Yang hpyen yen dabang na Slg. Hpaula Gam Awng, asak (50), gaw madu hkum sumri hte du gyit si ai lam galaw wa sai re.
Nam San, Hka La mare kaw nna Je Yang IDP camp Sut Mu Awng Lawk (9) kaw shanu nga ai, Slg. Hpaula Gam Awng snr Chit La gaw August praw 1, jahpawt manap daw, hkying 2 am jan ten, hkum n pyaw wa ai kaw nna dabang nta kaw sat si ai lam re nga, dabang shiga lawk hku chye lu ai.
Miwa ga jarit hte yep Je Yang dabang gaw Laiza a dingda maga nga ai hpyen yen dabang kaba langai re. Slg. Gam Awng gaw magam gun re lam n chye lu tim, KIO ginra hpyen yen dabang na kawa la ni yawng ngu na gaw MHH hpyenla re lam chye lu ai.
COVID-19 mungkan kap bra ana zinli makawp ninghkap nga ai ladaw, KIO uphkang ginra kata shata lahkawng laman sa wa si ai manghkang masum byin ai hta, masha yawng si hkrum ai re.
July praw 2 hta, Nba Pa ginwang daw, Mai Bat Ninghtawn, Gai Daw mare hta mare uphkang rung chyare Slg. Yaku Langzing Tang Gun hte rau dinghku masha 5 hpe aten mi hta kahtam sat kau da ai lam byin ai re.
Bai, June 18, manap 4am jan ten hta gaw Laiza, Woi Chyai mare Lawk 2 hta, KIO Mungshawa Hpyen Hpung (MHH) magam gun, Marip Singnan Awng Tu, asak 28, gap si ai lam byin ai rai nga ai.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Rasha a Bumerang, hpyenla htaw hpri makawp mawdaw n’nan sing gaw, June 24, bat Masum Ya shani Moscow, Red Square hpyen hprim kaba galaw ai shaloi, wan hkru ai lam byin ai re.
Bumerang gaw leng hte re ai hpri makawp hpyen mawdaw amyu hta tsang madang hpang jahtum rai nna dap hkum jai lang lu na yaw shada let Military Industrial Company galaw ai re. Dai hpe ningpawt nna, K-16 APC (Armored Personnel Carrier) hte K-17 IFV (Infantry Fighting Vehicle) hpe Moscow, Red Square kaw galaw ai Padang Dip Nhtoi hpyen hprim hta e mungshawa hpe madun dan sai.
Bumerang a shawng n’nan hkrang kasi (prototype) hpe 2013 hta shapraw nna, masat nambat hku galaw shapraw ai lam (serial production) hpe gaw 2020 hta hpang wa ai re. Shawng n’nan, shawa pya dan ai lamang hpe 2015 May 9 hta Moscow makau Alabiona gawt chyam shara kaw galaw wa sai.
Ya yang Rasha hpyendap hta naw jai lang nga ai, BTR-82A hte BTR-80 APC baw hpan hpri makawp mawdaw 2,000 grup yin nga nhtawm, dai shara kaw galai lang na yaw shada let Bumerang hpe gyin shalat wa ai rai nga ai.
Rasha gaw kalang dat ndai Bumerang majan mawdaw n’nan sing hpe maigan de shapraw dut na matu ndau tawn ai hta, lu dut ai manu ntsa lam Amerikan dollar $1 billion re nga, Rasha asuya a laknak dut hpaga dap, Rosoboronexport a shi rung (press office) gaw April shata hta tsun wa sai.
Rosoboronexpert CEO Alexander Mikheyev tsun ai kaw, Afrika, Sinpraw Ga-ang, Sinpraw-dingda Asha (Myen mung lawm ai), hte CIS (Soviet USSR na ga garan ai mungdan ni), mungdan ni gaw Bumerang hpyen mawdaw hpe myit shang sha ai lam ni madun wa sai nga, tsun ai re.
Bumerang majan mawdaw hpan hpe Rasha Makawp Maga Dap a htet shana ai majaw gin shapraw ya ai re. Laklai ai atsam gaw, shi a hkum hta laknak hte hkingrai hpan amyu myu law dik madang shakap lang lu hkra hkrang shapraw tawn ai re nga, Rosoboronexport shaleng tsun ai.


text:
Mungkan hta, kaba htum mungkan masha shada matut mahkai ai Facebook hpe woi galaw ai Mark Zuckerberg a rau gawk nga manang byin ga ai, Facebook company hpe rau gawgap hpang ai, Chris Hughes gaw, company kawn garan pru mayu ai hpe 2019 ning praw 9 ya shani hta, New York Times shi laika a sumrai hta ka hta ai hpe mu lu nga ai.
Company langai kaw sha, marai langai sha jumtek da ai hpe ninghkap nna, company kawn garan pru na matu shadut nga ai amat nkau a ra sharawng ai hku Hughes kawn tsun wa sai.
Kade daram yaw shada ai lam kaja ai mi rai tim, marai langai hkrai jum tek da ai, htaw sa magam dap zawn hta galaw ai lam ni ( sh ) dai baw magam bungli ni hpe masat tawn ai lam USA mungdan hta, Zuckerberg a n’gun atsam gaw manu mana gaba nga ai majaw American a shadawn shadang hte htuk manu ai lam n nga ai hpe hughes kawn New York Times hta ka wa sai.
Mungkan ting hta, Facebook hpe lang ai masha wan hkying 2 jan nga ai hta n’ga, Facebook kawn madu ai, What’s app, Messenger hte Instagram jai lang ai ni mung wan hkying mi daram nga ai. Facebook gaw Instagram hpe 2012 ning hta mari da nna, What’s app hpe gaw 2014 ning hta mari dat sai.
Elizabeth Warren hku nna, American ra lata poi hta, Gumsan magam hku lata la hkrum jang, hpaga lawk hta jumtek da ai, Facebook, Amazon hte Alphabet Inc’s Google ni zawn company kaba ni hpe garan shapraw dat nna, gat lawk shingjawng ai ladat hpe sharawt ya na lam hpe ga sadi jaw let tsun wa sai.
REF: VOA, New York Times
Ja Tawng Naw


text:
Shinggyim hpawng hkridun ( Social Media) hpe kaja ai hku jai lang akyu jashawn chye ai majaw, Thai mungdan a matsan masha langai mi, mying kaba akyu hkam sha lu ai hpe tang madun da tai.
Asak 34 ning re ai, Thai hkauna galaw sha ai wa, Chainat ginwang kaw nga ai Surat Paewakate gaw lai wa sai shata 2 kaw nna, masha ni a wuloi langai hpe rem ai amu hpe galaw ai hta, Thong Hkam ngu ai wuloi hte gau ngwi ngwi, hku hkau mat nna, wuloi hte shi a sumla ni hpe selfie sumla gayet nna, masha ni kabu pyaw na matu facebook hta mara ai kaw nna, mying kaba mat wa ai.
Thong Hkam gaw, myit kaja ai, zen ai, shi a ntsa jawn nna hkauna de sa ai hpe grai ra sharawng ai, ngai galaw ai hku shi hkan galaw chye ai, phone hpe yu ai baw zawn re ni, phone hpe shading nna sumla gayet ai shaloi, ngai kaw jahtep sit wa ai lam ni, mani ai baw zawn ni hpe, galaw chye ai ngu Surat tsun ai.
Shi dai selfie sumla ni hpe FB hta mara ai hta masha 32,000 jan gaw jahkring na laman share galaw hkat nna, shi hpe matut nna mara na matu shadut ma ai.
Shingre ai aten hta, Thong Hkam a madu gaw, shi hpe dut kau na matu lajang wa sha loi, Surat gaw grai myit npyaw ai, shi hta mari lu na atsam mung n’nga ai majaw, shinggyim hpawng hkridun FB hta mara dat na, shi a mayak hpe tsun dan ai, Thong Hkam hpe mari na matu Thai Bat 100,000.00 ( $3000.00) daram ra ai hpe mung tsun dan dat ai shaloi, 2 ya laman hta Thai masha ni gumhpraw Bat 136,000.00 jawm bang ya ma ai.
Surat gaw, shi myit mada da ai gumhpraw manu lu sai hte maren, alu hkap la ai hpe jahkring kau nna, Nov 22 ya shani hta wuloi madu kaw nna mare uphkang salang ni hte rau Thong Hkam hpe atsawm hkap la da sai.
Shi hpe garum ya ai yawng hpe chyeju dum ai ngu tsun ai, Wuloi Thong Hkam hpe myit pyaw hkra tawn da nna, shi a sumla ni hpe mung matut mara mat wa na, bai Thong Hkam kaw sa chyai mayu tim mai ai ngu, Surat hku nna yawng hpe saw shaga tsun da nga ai.
Shinggyim Hpawng hkridun hpe atsawm kaja ai hku, jai lang chye jang gaw, tinang a matu hpaji jat ai hte, akyu rawng ai lam ni law law nga ai hpe tang madun da tai.
REF: BBC News
Ja Tawng Naw


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Bilateral gap hkat jahkring jahkrup nga dingyang ladaw, Myen hpyendap hte KIA gasat gala majan lam gaw Jinghpaw Mungdaw ga-ang hta June 29, bat Langai Ya shani, byin hpang wa sai.
Wunpawng Mungdan Shanglawt Hpyendap, KIA Dapba (8) npu Dapdung (5), Ga Hkyeng Bum ginra de Myen hpyen hpung lahkawng htu shadut shang wa ai majaw, La Mai Yang kaw aten minit 30 daram hkrum katut gap hkat lam byin wa sai nga, KIO shiga lawk tsun ai.
“Myen ni gaw dai kaw htu shadut shang wa ai majaw aten kadun gasat poi byin ai. Laja lana gaw n re. Tinang KIA dap ni bawm 2 lang, 3 lang kapaw rai, gap mung loi gap rai nna yen kau da ai,” nga nna KIA hpyendu langai tsun ai.
KIO The Kachin Net June 29 shiga hta, “gasat gala byin ai gaw KIA Masat (5) Dap Dung ginra kata de htu shadut nga ai Hk.M.Y (389) hpyen hpung ni hpe hpyen garum sa wa ai Hk.L.Y (237) hpyen hpung hpe KIA hpyen hpung ni hkap shingla gasat ai majaw byin ai re” nga tang madun ai.
June 22 hta mung, Loije makau Myen-Miwa ga jarit lam langai kaw hkap sin ai KIO COVID-19 ana zinli jep chyam shagyit hpe Loije Myen hpyendap ni wa hpya jahten kau ai majaw, dai shani KIA Dung (1) hte ganoi gap hkat na zawn hpyen masa shaja hkat wa sai re.
Ndai shata praw kaw nna, Lahta Sammung KIA dap ni gaw Myen hpyen ni a hkan tam majan baw gasat hkrum hpang wa ai re. Myen Tat-ma (88) hte (99) pawng hpawm hpyen hpung ni hte KIA dap ni gaw, Muse ginwang Htan Hpa Bum kaw June 6-7 hte, Kutkai ginwang Kaleng ginra hta gaw June 16 kaw nna 21 ya du hkra, gasat gala majan ni byin wa sai re.
Mungdan kata COVID-19 ana zinli makawp ninghkap lamang galaw nga ten, tatmadaw gaw jahten sharun hpung ngu masat tawn ai, Rahkai AA hte byin nga ai majan hta lai, ngam ai rawt malan hpung ginra ma hkra kaw, May (10) kaw nna August (31) du hkra majan jahkring tawn ai lam, May (9) hta ndau dat sai rai nga ai.
Raitimung, tatmadaw gaw Lahta Sammung kaw ‘ginra jasan’ galaw ai shaloi KIA hte ‘hkrum katut gasat poi’ byin ai lam tsun ndau ai gaw n jaw ai hte, kaja wa gaw masing nga nga hte galaw ai ‘htu gasat majan’ she re nga nna, Laiza KIO Shiga Magam Dap lithkam, Du Kaba Nhpang Naw Bu, dinglun ai re.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
COVID-19 ana mu jep masha mali bai jat sai majaw, Myen mung kaw ndai ana hte machyi masha yawng 303 du sai lam hpe asuya Hkamja hte Ginsup Hkringmang Dap, July 1, shana hkying 8pm, ndau hta tang madun ai.
Ana mu jep ai masha mali tup, maigan kaw na du wa ai rai nna, shanhte hta marai lahkawng gaw England hte ngam ai yan gaw UAE na du wa ai rai nna, ya ten shanhte yawng hpe Yangon, Dingda Uk-kala-pa tsirung kaw tawn da ai lam, ndau hta tsun ai.
Ya ten du hkra, Myen mung tinang COVID-19 ana byin shangun ai Coronavirus a majaw si ai gaw marai (6) n jat ai hte, bai mai tsai wa ai gaw 222 re.
Jinghpaw mungdaw shara lahkawng kaw COVID-19 ana mu jep masha 2 nga ai kaw, langai gaw Mungnyang (Munyin) hte bai langai gaw N’mawk kaw re. Yangon na du wa ai Mungnyang machyi masha wa bai mai tsai sai majaw, ya ten Manmaw tsirung kaw tsi lajang nga ai gaw, Loije Myen-Miwa ga jarit shagyit kaw lit ang ai, N’mawk na hkamja dap magam gun saranum re.
Myen mung a htingbu Gala mung hta, lani mi ana mu jep masha 18,000 lahta hte mungkan a no.4 law dik, ana kap bra nga ai masha yawng sen 6 jan rai sai hte si ai jahpan 17,000 jan nga sai re.
Mungkan ting COVID-19 ana kap bra ai shadang, lani mi marai sen lahkawng hkawt hte, tsaw lung nga dingyang rai nna, Myen mung ten, July 1, shana 11pm du hkra, ana mu jep masha sen 100 jan hte si ai sen 5 jan du nga sai.


text:
2009 ning April shata kaw nna, Rahkaing amyu sha ramma marai 26 gaw KIO ginra hta hpyen majan hpaji sharin la ngut ai hpang, AA rawt malan hpung hpe gaw de sa wa ai gaw, 10 ning laman grai lawan ai hku, galu kaba rawt jat mat wa nna, Myen Asuya hte Myen Hpyen dap ni du hkra ahkyak kaba da ra ai masa de du wa sai.
Mungdan kata hte Mungdan shinggan kaw nga taw ai Rahkaing myu sha ni hta, AA kaw nna ndau shana da ai “ The Way of Rahkita 2020 “ ngu ai Arakan mungdan shanglawt lu na lam hpe, grai hkap la ra sharawng, madi shadaw nga ai hpe mu lu nga ai. Grau nna, Thai, Malaysia, Singapore, Japan mungdan hte laga mungdan kaw chyam bra nga ai Rahkaing myu sha ni hku nna mung, tatut jagumhpraw hte shata shagu madi shadaw nga ai majaw mung AA gaw, Grai ngang kang ai maga de re wa sai.
2019 ning January shata praw 4 ya, Myen mung rawt malan lu ai n’htoi hta, AA rawt malan hpung ni hku nna jarik sin Myen balik dap 4 hpe htim kasat ai kaw nna, Rahkaing mungdan hta majan grau laja wa ai. Myen Asuya hte Myen hpye dap ni hku nna AA hpe kasu kabrawng laknak hpung ngu masat nna, hpyen helicopter hte laknak kaba ni lang nna gasat ra ai madang de rai mat wa sai.
2019 ning January Shata praw 18 ya shani hta, Naypyitaw hpyen labau rung hta galaw ai shiga sang lang hpawng hta, Myen hpyen dap shiga shana shabra dap kaw nna AA rawt malan hpung hpe laja lana tsun shaga ai da ai lam ni nga ai.
Dai kaw nna ahkyak ai lam nkau gaw;
● AA hpe hpye hpung hpe aja awa shamyit kau na hpe Myen mung hpaji jaw salang Awng Sann Suu Kyi nan matsun wa sai..
● AA Ningbaw tsun ai Confederation gaw Munghpawm Myen mung dang a matu hkrit tsang hpa lam re, dai majaw AA ni Simsa lam hte seng nna bawngban sa wa na nga jang Confederation ningmu hpe galai shai nna she shang lawm mai na.
● AA hpyen hpung nigaw Bangladesh hta machyu taw nna, ARSA mazut roi rip hpung ni hte kanawn mazum ai lam ni nga ai.
Lahta na shi laika sang lang hpawng hta Myen hpyen du ni tsun shaga ai hpe yu jang, Myen mung, mung shawa hte Rahkaing mung masha ni hpe, ya shanhte AA hpe gasat nga ai majan gaw jaw nga ai, ngu ai hpe mu shangun mayu ai masa hku lajang nga ai hpe mu lu nga ai.
REF: Myen Hpen Dap shiga, AA News
Ja Tawng Naw


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Myen mung ten, May 24, jahpawt hkying 6:42am du hkra, Dingda Amerika, Brazil mungdan gaw Covid-19 ana mu jep masha yawng 347,398 hte, shi a ntsa Rasha hpe lai nna, ya mungkan e nambat lahkawng law dik kaw du nga sai hpe Worlddometer hta mu lu ai.
Brazil kaw si ai masha 22,013 rai nna Rasha e gaw ana jep shapraw lu ai masha yawng 335,882 rai nna si ai gaw 3,388 re.
Ana zinli law dik byin nga ai Dingdung Amerika, U.S. kaw ana mu jep masha yawng 1,666,801 rai nna si ai gaw 98,683 du sai re.
Mungkan ting Coronavirus a majaw Covid-19 ana kumla mu jep ai masha yawng 5,397,857 rai nna si ai jahpan gaw 343,608 du nga sai re.
Dai hta, Myen mung e May 23, shana hkying 8pm du hkra, ana mu jep masha yawng 201 rai nhtawm si ai gaw marai 6 re lam, asuya Hkamja hte Ginsup Hkringmang Dap ndau ai re.


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Rasha mungdan a COVID-19 ana zinli mu jep masha jahpan gaw May 12, bat Lahkawng Ya shani hta U.S. a npu mungkan e No.2 law dik de rawt lung wa sai re.
Myen hpyendap na Moscow kaw hpaji wunkat lung na dat dat ai jawngma ni hta marai (5) Covid-19 ana kap ai lam, ndai shata praw de Myen hpyendu ni tsun shagrin wa sai re.
Rasha Coronavirus Tsinyam Ninghkap Rung a shiga hpe lakap nna bat Lahkawng Ya shani TASS shiga hta, Rasha e COVID-19 Coronavirus ana mu jep masha yawng 232,243 du wa sai rai nna shi a npu Spain gaw 227,436 re lam, tang madun ai.
May 9, Laban shani hta sha mungkan hta machyi masha no.5 law dik rai nga ai kaw nna, hpang shani ana mu jep masha 10,899 bai law wa ai lam tsun ai. Dai hta e bai mai tsai wa ai marai 43,512 rai nna si ai gaw marai 2,116 re nga, Bat Lahkawng Ya shani na TASS shiga hta mu lu ai.
Ana kap bra dik shara gaw Moscow mare daju rai nna machyi masha 121,301 re lam, May 12 Amerikan Johns Hopkins Dakkasu a sawk sagawn shiga hta tang madun ai.


text:
Wunpawg ginra hta, Myen hpyen ni grai shamut shamawt wa nna, gasat gala ai lam ni mung byin wa ai. Mani byin ai majan hte, Myitkyina Muklum hta Tara dawdan hkrum na Sara/ Saranum masum a lam ni hpe tang madun dat ai.
a) Sammung Hukan hte Sha-U Bum Hta Majan Laja Lana Byin
2018 December 6 ya jahpawt 7:00 am daram ten hta, KIA Dap Ba – 6, Dap Dung -9 ginra, Huhpyet Daknai makau, HuKan bum kaw MNDAA hte TNLA ni pawng nna Myen hpyen dap (11) n’pu na hpye hpung ni hte laja lana gasat gala byin ai shiga na lu ai.
Myen hpyne n’gun 200 jan gaw, hpyen man masum hte MNDAA & TNLA ni shara la nga ai Sha-u bum hte Hukan bum maga htung lung wa ai sha n’ga, Daknai mare hta nga ai Myen hpyen ni mung sinat kaba hte gap bun ma ai. Kutkai maga de na hpyen n’gun 80 jan mung bai jat lung wa ai hpe chye lu ai.
b) Dap Ba -1 Ginra De Myen Hpyen N’gun Jat
Myen hpye n’gun 50 daram gaw, mung mare masha hpun palawng bu hpun nna, Dap Ba – 1 ginra de shang wa sai. Lak nak pala ni hpe gaw plastic kaba hte ka-up da nna htaw shalai nga ai hpe chye lu ai. Masa hpe maram yu jang, Dap Ba 1 ginra de majan baw wa masa hpe maram mu ai lam hpe tang madun da tai.
c) Degree Jahkrat Sana
2018 December 7 ya shani hta, Myen hpyen dap ni tara jawat da hkrum ai, Sara Lum Zawng, Sara Zau Jat hte Sarama Nang Pu yan marai masum hpe, tara agyi ni hku nna degree jahkrat na lam hpe chye lu ai. Majan a majaw, nam maling hta pat rawng hkrum nga ai hpyen yen mung shawa ni lawt wa na lam hte seng nna, lahta na Sara, Saranum ni woi awn let, Myitkyina mare hta ramma ni hte ninghkap n’gun madun ai hte seng nna, tara jawat da hkrum ai hpe chye lu ai.
REF: Shawng Lam Shi Sawk
Ja Tawng Naw


text:
Sagaing, Hti Jaik Mare Kahtawng Uphkang Salang Yawng Bungli Pru Mat
Wunpawng Mungdan Shanglawt Hpung KIO uphkang ginra de October praw 1 ya shani kaw nna kadai hpe mung shang na ahkang njaw sai lam Ginjaw Covid Ninghkap Komiti ndau tawn ai re.
Asuya uphkang ginra kata na Covid positive machyi masha hte ni htep ai nkau tinang KIO uphkang ginra de du shang wa ai lam nga ai majaw ya na zawn pat kau ai re nga nna tsun ai re.
Myitkyina-Manmaw lam ntsa Namsan-Maisak pa gate hte kaga KIO ginra de shang wa ai gate yawng hpe pat hkum da ai re.
Pru shang pat ai lam hta, kun rai hte kaga arung arai htaw ginlen ai mawdaw, cycle kaji kaba yawng mung lawm ai re.